Carrols

Carrols oli suomalainen, alun perin Tukon omistama hampurilaisiin erikoistunut pikaruokaketju, joka toimi vuosina 1975–2012. Ketju oli laajimmillaan Keskon omistuksessa vuosituhannen vaihteessa. Hesburgerin ostettua Keskolta Carrolsin vuonna 2002 suurin osa Carrolseista muutettiin Hesburgereiksi ja loputkin viimeistään vuonna 2012.
Historia.
Carrols tuli Suomeen vuonna 1975, kun Tukoon kuulunut Tukku Oy Parti Ab perusti Helsinkiin maan toisen nykymuotoisen hampurilaisravintolan. Ensimmäinen oli Matkaravinnon Englannista lisensioima Wimpy’s vuonna 1973. Carrols tuli Suomeen hiukan ennen kuin Yhdysvalloissa toimiva Carrols Restaurant Group lopetti alkuperäisen tuotemerkkinsä käytön. Tällöin Carrolsin tuotenimi jäi elämään pelkästään Suomessa.
Helsingistä lähtöisin oleva Carrols profiloitui ”stadilaiseksi” ja trendikkääksi vaihtoehdoksi, ja se muotoutui nopeasti osaksi Helsingin kaupunkikuvaa. Ensimmäinen ravintola oli Citykäytävässä, holvikaarten alla olevassa tilassa, joka nyttemmin on muutettu avoimeksi läpikulkukäytäväksi. Toinen ravintola perustettiin Mannerheimintielle Töölön Kisahallin viereen. Kolmas oli Puotinharjun ostoskeskuksen toimipiste. Keskuskadun Rautataloon Carrols avattiin vuonna 1982, josta se siirtyi vuonna 1997 osoitteeseen Aleksanterinkatu 17. Vuodenvaihteessa 1984–1985 ravintoloita oli kahdeksan, joista kuusi Helsingissä.
Carrols siirtyi Tuko-kaupassa Keskon tytäryhtiö Ruokakeskolle vuonna 1997. Ruokakeskon omistuksessa Carrols laajeni valtakunnalliseksi hampurilaisketjuksi: ravintoloiden lukumäärä lähes kolminkertaistui kasvaen 27:stä 71:een ja myynti kaksinkertaistui. Osa uusista Carrolseista perustettiin K-Citymarkettien ja muiden Keskon kauppapaikkojen yhteyteen. Suomen lisäksi tuolloin toimi neljä Carrols-ravintolaa Viron pääkaupungissa Tallinnassa. Vuoden 2002 alussa Carrols oli Suomen kolmanneksi suurin hampurilaisketju Hesburgerin ja McDonald'sin jälkeen.
Ruokakesko myi Carrolsin Hesburgerille eli turkulaiselle Burger-In-konsernille maaliskuussa 2002. Tallinnan Carrols-ravintolat myytiin Hesburgerille jo vuotta aiemmin. Kaupan syynä oli Ruokakeskon halu karsia toimintojaan ja keskittyä ruuan ja muiden päivittäistavaroiden tukku- ja vähittäiskauppaan sekä liiketoimintamallien kehittämiseen. Vuonna 2001 Carrolsin osuus Ruokakeskon liikevaihdosta oli vain 0,5 prosenttia. Hesburger muutti Carrols-toimipisteet omiksi Hesburger-ravintoloikseen muutamia pääkaupunkiseudun poikkeuksia lukuun ottamatta (Aleksanterinkatu 17, Stockmann, Itäkeskus ja Iso Omena). Tuotevalikoima ei täysin vastannut alkuperäisten Carrolsien valikoimaa, mutta Carrolsien alkuperäinen imago, ravintoloiden sisustus ja työntekijöiden asut kestivät aikaa hyvin. Viimeinen yksityisyrittäjän pyörittämä Carrols, joka sijaitsi Helsinki-Vantaan lentoasemalla, lopetettiin elokuun lopussa vuokrasopimuksen päätyttyä vuonna 2004.
Vuonna 2006 Carrols-toimipaikkojen lukumäärä nousi kuuteen, kun avattiin ravintolat Vantaan Rajatorppaan ja Imatralle, joista Rajatorpan Carrols lopetettiin pari vuotta myöhemmin. Lisäksi vuonna 2007 avattiin Carrols-ravintola Helsingin Eläintarhan Nesteelle ja vuonna 2009 Oulunkylän Nesteelle. Oulunkylän Neste-asema kuitenkin paloi saman vuoden lokakuussa. Keväällä 2010 avattiin uusi Carrols-ravintola Lahden Kariston Nesteen yhteyteen ja lokakuussa Helsingin Itäkeskuksessa sijaitsevaan kauppakeskus City-Jättiin. Keväällä 2011 Oulunkylän Neste Oil sekä sen yhteydessä oleva Carrols avasi jälleen ovensa. Ketjun ravintoloita oli vuoden 2012 alussa kahdeksan. Helsingissä Aleksanterinkadulla lähes Carrolsin aloittamisesta asti ollut toimipiste lopetti toimintansa kesäkuussa 2011.
Hesburger ilmoitti, että Carrols-hampurilaisravintolat muuttuvat Hesburgereiksi kevään 2012 aikana. Ensimmäisenä Hesburgereiksi muutettiin Helsingin ulkopuolella sijainneet Carrolsit. Carrols katosi lopullisesti katukuvasta myös Helsingissä toukokuun lopussa: Itäkeskuksen ja Eläintarhan Carrolsit muuttuivat Hesburgeriksi 24. toukokuuta ja Oulunkylän Carrols 29. toukokuuta.
Tunnetuimpia tuotteita.
Carrolsin tunnetuimpia tuotteita olivat Carolina-hampurilainen ja Clubburger-kerroshampurilainen. Clubburger on nykyään yksi Hesburgerin vaihtuvista kampanjahampurilaisista.